Polisiekomitee beveel vuurwapenamnestie aanArgieffoto (Foto: MikeGunner/Pixabay) Die parlementêre portefeuljekomitee oor polisie het ŉ versoek deur die Suid-Afrikaanse Polisiediens vir ŉ nuwe vuurwapenamnestieperiode toegestaan. Die komitee sal ŉ aanbeveling aan die nasionale vergadering maak dat die voorgestelde vuurwapenamnestie, kragtens artikel 139 van die Wet op Vuurwapenbeheer, vir 2020 goedgekeur word. Die aanvanklike amnestie is op 21 November 2019 deur die parlement goedgekeur vir die periode 1 Desember 2019 – 31 Mei 2020. Die komitee het bevestig altesaam 27 336 vuurwapens en 212 476 patrone is tydens dié periode ingehandig. Altesaam 798 vuurwapenkomponente is ook ingehandig. “Ons waardeer dat mense van die geleentheid gebruik gemaak het om hul vuurwapens en ammunisie in te dien,” het Tina Joemat-Pettersson, voorsitter van die komitee, gesê. “Dit gee ŉ hupstoot aan die stryd teen vuurwapens op ons strate.” Die komitee het gesê hy neem kennis dat persone tydens die laaste maand van die amnestie nie in staat was om vuurwapens by polisiestasies in te dien nie, weens die landswye afsonderingsperiode in die stryd teen Covid-19. Die komitee het gevolglik besluit om die nuwe aansoek deur die minister vir ŉ periode van ses maande, van 1 Augustus 2020 tot 31 Januarie 2021, goed te keur kragtens artikel 139(2)(c) van die Wet op Vuurwapenbeheer. Altesaam 10 704 aansoeke vir vuurwapenlisensies is intussen ontvang en 147 aansoeke is reeds gefinaliseer. Die komitee maan die forensiese laboratorium om ballistiese toetse te bespoedig sodat die agterstand by die sentrale vuurwapenregister opgelos kan word. Die komitee sal dus die nasionale vergadering aanbeveel om die vuurwapenamnestie vir 2020 goed te keur.